

**ПРИЛОЖЕНИЕ I**

**Приоритетни действия по линия на Европейската програма за миграцията за изпълнение в рамките на шест месеца**

***Оперативни мерки***

*Комисията* и *агенциите на ЕС*:

* Ще подпомогнат държавите членки да предприемат всички необходими стъпки за изготвянето на решения за преместване, като организират координацията на място и създадат мрежа от национални звена за контакт. Ще проследят изпълнението на точките за действие от проведеното тази седмица заседание с държавите членки относно преместването.
* Ще сътрудничат за целта екипите за съдействие в „горещите точки“ да започнат работа от тази седмица. Ролята на агенциите ще бъде да предоставят пряко експертен опит в области като правилното установяване на самоличността на мигрантите. Комисията ще осигури координацията между различните участници.
* Ще организират до края на следващите две седмици среща между държавите членки и ВКБООН, за да се определят практически договорености за прилагането на схемата за презаселване.

*Държавите членки, подложени на натиск*, следва:

* Да финализират и да започнат да прилагат до края на седмицата своите пътни карти за преместване на бежанците и работата на екипите за съдействие в горещите точки; да установят мрежа от служители за връзка за всички заинтересовани местни и национални държавни агенции до края на тази седмица.
* Да задействат Механизма за гражданска защита или да поискат екипи за бърза гранична намеса, за да призоват за незабавна практическа помощ от ЕС и от държавите — членки на ЕС.

Всички *държави членки* следва:

* да определят тази седмица национални точки за контакт за преместване, за да се даде възможност на кандидатите да бъдат бързо идентифицирани и прехвърлени; да изпратят служители за връзка в Италия и Гърция за оказване на подкрепа за проверките на място; да определят капацитета за приемане на преместени лица.
* да уведомят Frontex и Европейската служба за подкрепа в областта на убежището, в рамките на една седмица след финализирането на националните пътни карти за екипите за съдействие в „горещите точки“, относно националния експертен опит, който ще бъде предоставен.
* да определят до края на септември извънредния резерв от гранични средства, които биха могли да бъдат използвани в екипите за бърза гранична намеса, задействани тази година, и да уведомят Frontex за него.
* да уведомят Комисията до края на месец септември относно средствата за гражданска защита, които ще бъдат в готовност за употреба съгласно Механизма за гражданска защита, ако се появи необходимост през годината.
* да създадат система за планиране на действията при извънредни ситуации в случай на евентуално увеличение на броя на молбите за убежище през тази година.
* да потвърдят непрекъснатата подкрепа за съвместната операция на Frontex „Тритон“ и да отговорят незабавно на призива за активи за операция „Посейдон“.
* да се обърнат към Frontex за координацията и финансовата подкрепа, които са на разположение още тази година, за съвместни полети за връщане и помощ, предшестваща връщането.

***Увеличаване на бюджетната помощ***

Следващата седмица *Комисията* ще представи необходимите предложения на *Европейския парламент* *и* *Съвета*.Институциите се приканват да приемат предложенията за 2015 г. в рамките на ускорена процедура:

* Увеличаване на фонда за извънредни ситуации в рамките на фонд „Убежище, интеграция и миграция“ с 80 милиона евро, както и на фонда „Вътрешна сигурност“ — Граници с 20 милиона евро. Средствата ще бъдат използвани за посрещане на неотложните нужди от увеличаване на капацитета за приемане, засилване на административния капацитет за обработка на молби за убежище и подкрепа на капацитета за отговор на натиска на външните граници.
* Увеличаване през 2015 г. на капацитета на трите основни агенции на ЕС с 120 допълнителни длъжности: 60 длъжности за Frontex, 30 за EASO и 30 за Европол.
* Увеличаване на средствата за хуманитарна помощ с 200 милиона евро с цел незабавно предоставяне на ресурси в отговор на исканията на ВКБООН, Световната продоволствена програма, и други съответни организации за подпомагане на бежанци без всякакво отлагане.
* Укрепване на Европейския инструмент за съседство (ЕИС) през 2015 г. с 300 милиона евро, за да се даде възможност за увеличаване на *регионалния доверителен фонд на ЕС в отговор на кризата в Сирия (фонд „Мадад“)*, както и за предоставяне на помощ на трети държави, приели бежанци от Сирия. Заедно с допълнително пренасочване на средства от Инструмента за предприсъединителна помощ това ще направи възможно общото финансиране от ЕС за доверителния фонд в тази фаза да надхвърли 500 милиона евро.

През идните седмици *Комисията* ще предложи на *Европейския парламент и Съвета* следните промени в предложението за бюджет за 2016 г.:

* Нов пакет от 600 милиона евро за увеличаване на бюджета за спешно финансиране на фонд „Убежище, интеграция и миграция“ и фонд „Вътрешна сигурност“ – Граници, както и за финансиране на увеличаване на средствата за Frontex, EASO и Европол, за да има готовност да се реагира на неотложните потребности при управлението на миграцията, приемането, връщането и граничния контрол.
* Увеличаване на хуманитарната помощ с 300 милиона евро с цел готовност за посрещане на основните нужди на бежанците като храна и подслон.

ЕС следва да преразгледа разпределението на средства на ЕС за Турция, така че общо 1 милиард евро биха могли да бъдат на разположение за свързани с бежанците действия в периода 2015—2016 г.

Държавите членки следва незабавно да се ангажират:

* Да възстановят финансирането за хранителна помощ чрез Световната продоволствена програма на равнищата от 2014 г. с цел стабилизиране на снабдяването с храна на сирийските бежанци.
* Да предоставят средства, равни на вноските от бюджета на ЕС в *Регионалния доверителен фонд на ЕС в отговор на сирийската криза (фонд „Мадад“),* за подпомагане на сирийските бежанци (в която и да е държава извън ЕС), за да бъдат събрани най-малко 1 милиард евро общо.
* Да предоставят средства, равни на 1,8 милиарда евро финансиране от ЕС за *Извънредния доверителен фонд на ЕС за стабилност и преодоляване на първопричините за незаконната миграция и разселването на хора в Африка*.
* Да използват незабавно средствата от предварителното финансиране (над 300 милиона евро), които са в процес на прехвърляне на държавите членки, за изпълнението на национални програми по линия на фонд „Убежище, интеграция и миграция“ и фонд „Вътрешна сигурност“ — Граници.
* Да разгледат използването на своите текущи програми по структурните фондове по отношение на подкрепата за мерки, свързани с миграцията, с цел да предложат изменения на Комисията.

***Прилагане на правото на ЕС в областта на убежището***

*Държавите членки* следва да поемат ангажимент за спешни стъпки за транспонирането, въвеждането и цялостното прилагане на законодателството на ЕС относно Европейската система за убежище, включително относно условията на приемане, процедурите за предоставяне на убежище и критериите за лицата, които отговарят на условията за предоставяне на убежище.

***Следващите законодателни стъпки***

*Европейският парламент* и *Съветът* следва да ускорят приемането на следните предложения, внесени от Комисията:

* Сигурни страни на произход, включително Турция
* изменението на Регламента „Дъблин“ с цел въвеждане на механизъм за преместване в кризисни ситуации.

*Комисията* ще представи следните нови предложения:

* Създаване на Европейска гранична и брегова охрана и разширяване на мандата на Frontex (декември 2015 г.)
* пакет от мерки относно законната миграция, включително преразглеждане на Синята карта на ЕС (март 2016 г.)
* допълнителна реформа на Регламента „Дъблин“ (март 2016 г.)
* предложение за структурирана система за презаселване (март 2016 г.)